Heitar umræður hafa verið á sænska þinginu í dag um að sækja um aðild að Atlantshafsbandalaginu. Sænskir erindrekar ræða við Tyrklandsstjórn um að styðja umsóknir Svía og Finna.
Finnlandsstjórn sagðist fyrir helgi vilja sækja um aðild að NATO og sænski Jafnaðarmannaflokkurinn, sem leiðir sænsku ríkisstjórnina, sagði slíkt hið sama í gær.
Peter Hultqvist, varnarmálaráðherra Svíþjóðar, sagði við sænska ríkisútvarpið í morgun að ákvörðun um að sækja um verði tekin á ríkisstjórnarfundi í dag enda hafi leiðtogar og erindrekar annarra ríkja kallað eftir ákvörðun sem allra fyrst.
Enginn einhugur er um umsóknina á sænska þinginu, þótt meirihluti styðji aðild. Vinstri flokkurinn og Græningjar hafa talað gegn umsókninni í morgun. Nooshi Dadgostar, leiðtogi Vinstri flokksins, fordæmdi innrás Rússa í Úkraínu en sagði það svik við kjósendur að sækja um aðild að NATO nú þegar minna en hálft ár er í kosningar.
Tyrklandsstjórn hefur lýst efasemdum um ágæti þess að hleypa Svíum og Finnum í bandalagið. Hvert einasta aðildarríki, Tyrkland þar á meðal, hefur neitunarvald þegar kemur að aðildarumsóknum og mega Svíar og Finnar því ekki við því að Tyrkir segi nei.
Sænski varnarmálaráðherrann sagði í morgun að stjórnvöld ætli að senda hóp erindreka til Tyrklands til þess að telja þeim trú um að hleypa eigi Svíum og Finnum inn.
Umsókn var einnig til umræðu á finnska þinginu þar sem 150 þingmenn af alls 200 voru á mælendaskrá þegar mest var. Þar mælti Vinstriflokkurinn gegn aðild og sagði að hún myndi valda aukinni togstreitu á landamærunum við Rússland.
Vinstriflokkarnir í Finnlandi og Svíþjóð lýstu sig andvíga aðild að Atlantshafsbandalaginu í umræðum á þingi í morgun. Svíar senda erindreka til Tyrklands til að tryggja stuðning við umsóknir ríkjanna.